U skladu sa Zakonom o knjižnicama i knjižničnoj djelatnosti (NN 17/19; 98/19; 114/22) i Standardom za školske knjižnice (NN 61/23), Zakonom o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12 i 94/13) te na temelju Statuta škole, Školski odbor Osnovne škole Žitnjak na sjednici održanoj dana 08. veljače 2024. donosi

# PRAVILNIK O RADU ŠKOLSKE KNJIŽNICE

## OPĆE ODREDBE

**Članak 1.**

1. Pravilnikom o radu školske knjižnice Osnovne škole Žitnjak (u daljnjem tekstu: Pravilnik) uređuju se zadaće i djelatnost školske knjižnice (u daljnjem tekstu: Knjižnica), djelokrug i način rada Knjižnice, korištenje knjižnične građe i postupak u slučaju oštećenja, uništenja ili gubitka posuđene knjižnične građe, stručni knjižničarski poslovi i suradnja s drugim zaposlenicima u Školi te drugim knjižnicama i dionicima u cilju ispunjavanja zadaća i djelatnosti Knjižnice.
2. Odredbe Pravilnika obvezuju sve učenike i zaposlenike Škole, kao i druge osobe koje dolaze u prostor Knjižnice.
3. O pravilnoj primjeni odredaba ovog Pravilnika skrbe ravnatelj škole i stručni suradnik knjižničar.

## ZADAĆE I DJELATNOST KNJIŽNICE

**Članak 2.**

(l) Školska knjižnica, kao informacijsko, medijsko, komunikacijsko i kulturno središte škole, ima zadaću da organiziranim zbirkama knjižnične grade u analognim i digitalnim oblicima te uslugama i radom knjižničarskih djelatnika osigura ispunjavanje odgojno-obrazovnih, informacijskih, stručnih i kulturnih potreba svojih korisnika.

(2) Program školske knjižnice sastavni je dio Školskog kurikuluma i Godišnjeg plana i programa škole.

**Članak 3.**

Djelatnost Knjižnice ostvaruje se međusobno povezanim djelatnostima: odgojno-obrazovnom, stručno knjižničnom te kulturno-javnom.

**Članak 4.**

1. Pripremanje, planiranje i programiranje rada Knjižnice obuhvaća izradu godišnjeg plana i programa rada Knjižnice, pisanje godišnjeg izvješća o radu, rad na usklađivanju s Godišnjim planom i programom rada, uključivanju Knjižnice u Školski kurikulum te pripremanje za provedbu odgojno-obrazovne, knjižnične i kulturno-javne djelatnosti.
2. Odgojno-obrazovna djelatnost školske knjižnice podrazumijeva rad s učenicima, učiteljima, stručnim suradnicima, ravnateljima i roditeljima te planiranje i programiranje odgojno-obrazovnoga rada.

**Članak 5.**

(1) Stručna knjižnična djelatnost školske knjižnice obuhvaća:

* nabavu i stručnu obradu knjižnične građe prema stručnim standardima, pohranu, čuvanje i zaštitu knjižnične građe te provođenje mjera zaštite knjižnične građe
* posudbu i davanje na korištenje knjižnične građe
* informiranje učitelja, stručnih suradnika i učenika
* vođenje dokumentacije i prikupljanje statističkih podataka o poslovanju, knjižničnoj građi, korisnicima i o korištenju usluga knjižnice
* obavljanje drugih poslova sukladno propisima o knjižničnoj djelatnosti.
1. Knjižnica osigurava knjižničnu građu koja zadovoljava obrazovne, informacijske, kulturne, stručne i osobne potrebe članova te je time potpora odgojno-obrazovnom procesu i njihovu osobnom razvoju.

**Članak 6.**

Javnom i kulturnom djelatnošću Knjižnica kontinuirano radi na promidžbi Škole i Knjižnice s ciljem informiranja članova te stručne i šire javnosti o uslugama i aktivnostima koje nudi, o ulozi Knjižnice u Školi i zajednici, a u svrhu postizanja međusobnog razumijevanja i potpore u ostvarivanju zadanih zadaća i ciljeva.

## KNJIŽNIČNI FOND

**Članak 7.**

1. Izgradnja knjižničnog fonda temelji se na stručnim načelima sukladno smjernicama za izgradnju i upravljanje fondom koje školska knjižnica donosi na temelju analize stanja i procjene potreba korisnika te Standarda za školske knjižnice.
2. Knjižnični fond mora se kontinuirano izgrađivati nabavom nove građe, revizijom fonda te redovitim izlučivanjem za otpis u skladu s pravilnikom koji regulira zaštitu knjižnične građe, reviziju i otpis.

**Članak 8.**

1. Knjižničnu građu čine:- knjige i serijske publikacije u analognom i digitalnom obliku, neknjižna grada (zvučna i vizualna), elektronička građa na prijenosnim medijima - drugi mediji s obrazovnim sadržajima, didaktičke igračke i društvene igre.
2. Sadržaj knjižničnog fonda ovisi o vrsti škole, kurikulumu te planu i programu po kojem Škola radi.
3. Fond školske knjižnice je jedinstven i podijeljen je u zbirke.
4. Školski udžbenici nisu dio knjižničnog fonda.

**Članak 9.**

1. Broj jedinica knjižnične građe ne smije biti manji od 12 po učeniku, učitelju i stručnim suradnicima.
2. Prosječna starost knjižničnog fonda ne smije biti veća od 15 godina, osim specijalnih zbirki (primjerice, zavičajne zbirke i zbirke starih knjiga).

## STRUČNI SURADNIK KNJIŽNIČAR

**Članak 10.**

1. U školskoj knjižnici stručne poslove obavlja stručni suradnik knjižničar.
2. Stručni suradnik knjižničar ima pravo i obvezu trajno se profesionalno razvijati i usavršavati kroz organizirano i individualno stručno usavršavanje.

**V. KORIŠTENJE KNJIŽNIČNE GRAĐE I USLUGA**

**Članak 11.**

(l) Pravo korištenja usluga školske knjižnice imaju svi učenici i zaposlenici školske ustanove.

1. Usluge i programi školske knjižnice su besplatni.
2. Knjižnica je dužna pružati članovima usluge pod jednakim uvjetima.
3. Članstvo u Knjižnici dokazuje se članskom iskaznicom koju izdaje stručni suradnik knjižničar.
4. Svi učenici prvih razreda besplatno dobivaju iskaznice za knjižnicu koje vrijede do osmog razreda.
5. Svaki učenik koji se prikljući OŠ Žitnjak u bilo koji razred također dobiva besplatnu iskaznicu.
6. U slučaju gubitka ili uništenja članske iskaznice, nova iskaznica se izdaje o trošku člana u visini 1,50 eura.
7. Članovi su dužni obavijestiti stručnog suradnika knjižničara o svakoj promjeni osobnih podataka koji su potrebni za izdavanje članske iskaznice.
8. Članstvo u knjižnici prestaje prestankom radnog odnosa u Školi, odnosno prestankom statusa redovnog učenika Škole.

**Članak 12.**

1. Ako učenik prelazi u drugu školsku ustanovu, razrednik je dužan provjeriti je li učenik sve posuđene knjige vratio u školsku knjižnicu.
2. Razrednik je dužan upozoriti knjižničara na učenike koji privremeno borave u sigurnoj kući i trenutačno pohađaju OŠ Žitnjak.
3. Učenici koji privremeno borave u OŠ Žitnjak imaju jednaka prava posudbe knjižnične građe kao i ostali učenici škole uz suglasnost roditelja kojom se obvezuju vratiti posuđenu građu prije nego dijete napusti OŠ Žitnjak.
4. Ako učitelju/nastavniku, stručnom suradniku ili drugom zaposleniku školske ustanove prestaje radni odnos, dužan je vratiti u školsku knjižnicu svu posuđenu knjižničnu građu.

**Članak 13.**

1. Radno vrijeme Knjižnice mora biti istaknuto na vratima Knjižnice i mrežnoj stranici Škole.
2. U slučaju potrebe privremene izmjene radnog vremena na vratima Knjižnice mora biti postavljena obavijest o izmijenjenom radnom vremenu i trajanju takve izmjene.

**Članak 14.**

1. Korisnici u školsku knjižnicu ne smiju unositi predmete odnosno uređaje čijom se uporabom remeti redovni rad školske knjižnice.
2. Prilikom boravka u prostorijama Knjižnice te korištenja informacijsko-komunikacije opreme članovi su dužni pridržavati se kućnog reda Škole i uputa stručnih suradnika knjižničara.
3. U slučaju postupanja člana suprotno prethodnom stavku ovog članka, stručni suradnik knjižničar ima pravo udaljiti člana iz prostorija Knjižnice.
4. Ako se prostor knjižnice koristi bez nazočnosti stručnog suradnika knjižničara, za prostor i opremu knjižnice odgovoran je učitelj/nastavnik koji održava aktivnost u školskoj knjižnici.

**Članak 15.**

1. Knjižničnu građu članovi mogu koristiti u prostorijama Knjižnice i izvan nje.
2. Iznimno od prethodnog stavka, knjižničnu građu koja se odnosi na jedinice referentne zbirke (enciklopedije, rječnike, leksikone, atlase i sl.) članovi koji su učenici ne mogu koristiti izvan prostorija Knjižnice, a drugi članovi samo uz suglasnost stručnog suradnika knjižničara.

**Članak 16.**

1. Korištenje (posudbu) knjižnične građe izvan Knjižnice odobrava stručni suradnik knjižničar.
2. Za korištenje izvan Knjižnice članovi mogu posuditi: odjednom 2 (dvije) knjige, od kojih je 1 (jedna) lektirni, a druga vanlektirni naslov na vrijeme do 14 (četrnaest) dana.
3. Iznimno, ako je potražnja za određenom knjižničnom građom povećana, stručni suradnik knjižničar ovlašten je prilikom odobravanja korištenja skratiti vrijeme korištenja iz prethodnog stavka.
4. Na zahtjev člana stručni suradnik knjižničar ovlašten je produljiti rok iz stavka 3. ovog članka ako smatra da za produljenje postoji opravdani razlog te da eventualno produljenje neće imati značajniji utjecaj na stanje knjižničnog fonda.

**Članak 17.**

1. Knjižničar na datumniku koji se nalazi na zadnjoj stranici knjige učenicima predmetne nastave bilježi datum povrata knjige.
2. Istekom roka posudbe član je dužan vratiti posuđenu knjižničnu građu.
3. Korisnik može samo s iskaznicom produžiti rok posudbe na dodatna dva tjedna.
4. Korisnik koji ne vrati posuđenu građu u zadanom roku dužan je platiti zakasninu.
5. Zakasnina se naplaćuje po danu i jedinici posuđene građe u iznosu od 0,05 eura.

## POSTUPAK U SLUČAJU OŠTEĆENJA, UNIŠTENJA ILI GUBITKA KNJIŽNIČNE GRAĐE

**Članak 18.**

1. Korisnici su dužni posuđenu građu čuvati od oštećenja.
2. Noviju građu učenik je dužan u trenutku posudbe i samostalno pregledati kako bi se sa sigurnošću utvrdilo da ne snosi odgovornost za eventualnu štetu jer se naknadna obrazloženja, pri povratu knjige, neće uvažiti.
3. Član koji ošteti, uništi ili izgubi posuđenu građu odgovoran je za naknadu štete koja je time nastala.
4. Nakon uočenog oštećenja, knjižničar je dužan pisanim putem obavijestiti roditelje o oštećenju ili gubitku građe.
5. Naplata oštećenja posuđene građe varira prema procjeni knjižničara te se naplaćuje u rasponu od 1 do 3 eura za lakša oštećenja (koja nisu jako vidljiva i daju se korigirati, poput podcrtavanja olovkom i sl.) do kupovine nove knjige u slučaju težih oštećenja (poput oštećenja koja se ne mogu korigirati, npr. šaranje kemijskom ili flomasterima, poderane stranice, vanjska i unutarnja oštećenja hrbata knjige i sl.).
6. Korisnik koji je dužan nadoknaditi oštećenu građu kupovinom nove knjige, nakon što to učini, knjigu koju je oštetio ima pravo zadržati.
7. Ako korisniku predstavlja problem samostalno kupiti novu knjigu u knjižari, postoji mogućnost novčanog nadomjestka knjižničaru koji je dužan izdati potvrdu preuzetog novca na paragon blok računu.
8. Cijena nove knjige bazira se na trenutačnom stanju cijene istog naslova u knjižari što se može utvrditi putem internetskih stranica nakladničke kuće.
9. Učenik koji ne nadoknadi štetu ili ne plati zakasninu nema pravo na daljnju posudbu.

## PRIJELAZNE I ZAVRŠNE ODREDBE

**Članak 19.**

Razrednici su dužni s odredbama ovog Pravilnika upoznati učenike i njihove roditelje na početku nastavne godine.

Jedan primjerak Pravilnika o radu školske knjižnice mora biti trajno dostupan korisnicima u prostoru knjižnice.

Pravilnik će biti objavljen na oglasnoj ploči, u prostorijama Knjižnice i na mrežnoj stranici Škole.

Pravilnik stupa na snagu danom objavljivanja na oglasnoj ploči Škole.

Stupanjem na snagu ovoga Pravilnika prestaje važiti Pravilnik o radu školske knjižnice KLASA: 003-05/19-01/09 URBROJ: 251-157/19-01-1 donesen dana 27.06.2019.godine.

 Predsjednica Školskog odbora:

KLASA:011-03/24-02/02

URBROJ:251-157/24-01-1

Zagreb, 08.02.2024.

Ovaj Pravilnik donesen je 08.02.2024. godine, objavljen je na oglasnoj ploči Školske ustanove dana 09.02.2024. i stupa na snagu istog dana.

 Ravnatelj